**ԿԻԿՈՍԸ / Հայ ժողովրդական հեքիաթներ, Հատոր VIII / Գուգարք (Լոռի), Լոռու բարբառ (խոսվածք)**

Մի մարթ ու կնիկ են ըլըմ, իրեք ախչիկ են ունենըմ։ Դրանց հերը գնըմ ա հանդը, մերն էլ հաց թխելիս ա ըլըմ։

Վենձ ախչըկանը ղրգըմ ա ջուրը, ասըմ ա.— Գնա՛ ջուր բի խմոր ունցենք։

Վենձ ախչիկը գնըմ ա։

Ախպիրը ձորըմը ծառի տակին ա ըլըմ, կուժը կիսատըմ ա, մին էլ ծառին ա մտիկ անըմ, տակին էլ մի վենձ քար ա ըլըմ, էդ քարն էլ որ տենըմ ա, միտկն ա անըմ, ասըմ ա.— Բա որ ես գնամ մարթի, բերեմ մի որթի, անըմը դնեմ Կիկոս, փափախը կարեմ պոպոզ, գա էս ծառին վեր ըլի, քարի վրեն վեր ընգնի, ի՞նչ թավուր մեր ըլի որ լաց չըլի— վա՜յ , քոռանամ ես, Կիկոս ջան։ Էդ կրակի էկածն ասըմ ա ու լաց ա ըլըմ։

Մերը որ տենըմ ա եդացավ, միչնեկ ախչըկանն ա ղրգըմ, ասըմ ա.— Գնա տես ի՞նչ էլավ էն կրակի էկածը, խմորն ունցելու մնաց։

Միչնեկը գալիս ա, տենըմ վենձ քիրը մազերը փետըմ ա ու լաց ըլըմ։

Ասըմ ա.— Խի՞ես լաց ըլըմ, քիրա ջա՛ն։

Ասըմ ա.— Ախչի, ի՞նչ թավուր անջիգյար մոքիր ես, որ մի կաթիլ ըրտասունք էլա ըրեվըմ չի քու աչկերին։

Ասըմ ա.— Խի, խի՞, ի՞նչ ա էլել։

Ասըմ ա.— Ախչի, բա որ ես գնամ մարթի, բերեմ մի որթի, անըմը դնեմ Կիկոս, փափախը կարեմ պոպոզ, գնա էս ծառին վեր ըլի, քարի վրեն վեր ընգնի, բա ի՞նչ թավուր քոռացած մեր ու մոքիր պտին ըլիլ, որ լաց չի ըլին։

Էդ մի քիրն էլ ա նըստըմ նրա կոխկին, մազերնին փետըմ են ու լաց ըլըմ, ասըմ. վայ, Կիկոս ջա՛ն, վա՜յ (ա՛յ չոռը ձեզ, կրակի գաք դուք)։

Մերը որ տենըմ ա էն մինն էլ գնաց, էկավ ոչ, հմի էլ պուճուրին ա ղրգըմ (պուճուրն էլ որն ա, չիմն էլ իրար եդնա հասած ախչըկերք են)։ Նա էլ ա գնըմ, նրանց հնգերանըմ, էն քարի վրա աղի ըրտասունք են վեր ածըմ, վայնասուն տալի։

Մերը որ տենըմ ա իրեքիցը մինն էլա եդ չի էկան, հմի էլ ինքն ա գալի։

Ասըմ ա.— Տո՛ քոռանաք դուք, խմորը եդացավ, էդ ի՞նչ բանի եք։

Դրանք իրեքն էլ ասըմ են.— Ախ նանի, դուն էդ ի՞նչ թավուր տատ ես, էդ ի՞նչ թավուր չոր-քար սիրտ ունիս, որ քու թոռի մեյիդի վրա ուզըմ չես մի կաթիլ ըրտասունք վեր ածես։

Ասըմ ա.— էդ ի՞նչ եք ասըմ, ա՜, շաշվիք ոչ դուք։

Էն վենձ քիրը հայհա մազերիցը քաշըմ ա ու ճչըմ, էն էրկուսն ասըմ են.— Նանի ջան, նանի, բա որ մեր քիրը գնա մարթի, բերի որթի, անըմը դնի Կիկոս, փափախը կարենք պոպոզ, գա էս ծառին վեր ըլի, քարի վրեն վեր ընգնի, ի՞նչ թավուր տատ ըլի, որ ջիգյարը կտրատվի ոչ։

Ասըմ են ու եդ սնքռնքըմ վայնասունի տալի։

Մերներուն էլ դրանց հետ նստըմ ա, մազերը քանդըմ, ձքձքոտըմ, լաց ըլըմ, ասըմ.— Վա՜յ, Կիկոս ջան, վա՜յ, բալա ջան։

Ըտիան մի մարթ ա անց կենալիս ըլըմ, ասըմ ա.— Էդ խի՞ եք լաց ըլըմ։

Ասըմ են.— Բա ի՞նչ թավուր մեր, մոքիր ու տատ տին ըլիլ, որ իրանց բալի վրա մխկտան ոչ։

Ասըմ ա.— Էդ ի՞նչ եք ասըմ, հսկանըմ չեմ։

Մերներուն ասըմ ա.— Ճամփորթ ախպեր ջան, բա որ իմ վենձ ախչիկը գնա մարթի, բերե մի որթի, անըմը Կիկոս, փափախը պոպոզ, գա էն ծառին վեր ըլի, քարի վրեն վեր ընգնի, ի՞նչ թավուր մեր, մոքրնի ու տատ տին ըլիլ, որ լաց չի ըլին։

Ասըմ ա ու եդ ձեն-ձենի են տալիս— Վա՜յ Կիկոս ջան, վա՜յ...

Էն մարթը դրանց վրա մտկըմը ծիծաղըմ ա, եդնա ղնամիշ ա անըմ, ասըմ ա.— Բան չի կա, բան, գնացեք տուն, ձեններուդ կտրեցեք։

Տենըմ ա իլլաջ չի ըլըմ. վայնասուններուն կտրըմ չեն, ասըմ ա.— Տհենցով ձեր կորածը գդնուլ չեք, գնացեք մի ապրանք մորթեցէք, հաց թխեցեք, քելեխ տվեք խալխին, ֆոքսը տեհեք: Դրանք անգաճ են դնըմ էն մարթին, գնըմ են, մի եզն են ունենըմ, մորթըմ են, հաց են թխըմ, քելեխ են ուտացնըմ։

Ըրիգունը մարթը տուն ա գալի, եզան գլուխը ընդի տենըմ ա, ասըմ ա.— Ախչի էդ ի՞նչ ա էլել էդ եզանը։

Էնա ասըմ են.— Սհե՛, սհե՛, մեր Կիկոսի ֆոքսն ենք տվել։

Էդ մարթը կտաղըմ ա, ասըմ ա.— Տո շաշ ու գժեր, ի՞նչ Կիկոս, ի՞նչ բան, Կիկոսը ո՞ր ջհանդամիցն ա բլլմիշ էլել, որ դուք նրա հմար քելեխ եք արել։

Դա ուշունց ա տալի, կռվըմ ա, հմա նոր էլ ի՞նչ։

Ասըմ ա.— Ընդուր են ասել «Կնգա մազը երգեն ա, խելքը կարճ» է։

Եդնա էդ մարթը միտկն ա անըմ, ասրմ ա.— Հլա գնամ տենամ ուրիշ տեղ էլ կա շաշ, թե հլե մենակ սհանք են:

Գնըմ ա, գնըմ, գնըմ ա տենըմ հրե ջրըմը մի կնիկ ոտները լվանըմ ա։ Դրան որ տենըմ ա, ասըմ ա.— Էդ ո՞ւր ես գնըմ, ախպեր ջան։

Դա չարացած ա ըլըմ, խոսըմ չի։ Եդ մին էլա հարցնըմ։

Տենըմ ա, որ շատ զահլեն տարավ, ասըմ ա.— Ջհանդամն եմ գնըմ, քանի՞ զահլես տանիս։

Ասըմ ա.— Դե, ախպեր ջան, որ գնըմ ես ջհանդամը հա, իմ մերը ջհանդամըմն ա, առ էս փողը, տար իրան տուր։

Էդ մարդը եդ անգաճ դնելիս չի ըլըմ, գնըմ ա։

Դա եդնեն վազ ա տալի, փողը դեմ ա անըմ, ասըմ ա.—Քի շատ եմ խնթրըմ, իմ մերը ջհանդամըն ա գնացել, տար էս փողն իրան տուր։

Էդ մարթը մտկումն ասըմ ա.— Ընդուր են ասել «Շաշը ման գալով գդնիլ չես», հրես մի շաշ էլ իրա ոտով էկավ ինձ ջհեց։ Սրա հերն էլ անիծեմ, հազիր փող ա, վեր ունիմ, տանիմ եզն առնիմ։

Էդ կնիկն էլ էն մարթի կնիկն ա, որը որ էն իրեք քվորն ու մորը լաց ըլելիս տեհավ, ասավ.— Գնացեք քելեխ արեք։

Էդ կնիկը գնըմ ա տուն, իրա մարթին ասըմ.— Իմ նանի հմա փող ղրգեցի։

Ասըմ ա.— Տո շաշ քյոփօղլի, քու նանը մեռած ա, ո՞նց թե դու նրա հմա փող ղրգեցիր։

Ասըմ ա.— Մի մարթ գներ ջհանդամը, իմ նանի կուշտը, փողը տվի, որ տանի իրան տա։

Էդ մարթը կտաղըմ ա, դրան մի քանի ճիպոտըմ, եդնա իրա ձիուն վեր ա ըլըմ, որ գնա էն մարթի եդնա հասնի, բալի փողը խլե։ Էն մարթը տենըմ ա, որ հրես, մինը ձիով իրան եդնա քշած գալիս ա։ Դա գնըմ մտնըմ ա Արշագի ջաղացը[[1]](#footnote-1)։ Նա գալիս ա դռանը ձին կապըմ ա, մտնըմ ա ջաղացը որ բռնե մթամ: Հլե ինքը ջաղացն ա մտնըմ, նա ցրթոնովը դուս ա գալի, գալիս ա ձին էլ եդ ա անըմ, վեր ա ըլըմ ու դբա Չարդախլուն փախչըմ ա, մտնըմ ծմակը[[2]](#footnote-2)։ Նա ջղացըմը ման ա գալի, տենըմ ա գդնըմ չի, դուս ա գալի։ Գալիս ա տենըմ ձին էլ չի կա, փոր ու փոշման տուն ա գալի։ Նա էլ ձիուն վեր էլած գնըմ ա Չարդախլըվի ծմակովը պատ տալի, գալի իրանց տուն։

Կնգանն ասըմ ա.— Ես հե գիդեի մենակ դուք եք շաշ, ձեզանից շաշերն էլ կան։

1. Աթան գյուղում Արշակ Քոչարյանի ջրաղացն է—Ծ. Բ.: [↑](#footnote-ref-1)
2. Աթան գյուղի մոտ անտառի բացատ է, Արշակի ջրաղացի դիմաց—Ծ. Բ.։ [↑](#footnote-ref-2)